ཞི་རྒོལ་ཆེན་མོ།
ཕྱི་ལོ་ ༢༠༠༨ ཟླ་ ༥ ཚེས་ ༡༢ ཉིན་དཀར་མཛེས་བྲག་དཀར་དགོན་གྱི་བཙུན་མ། ༡༽ རྒྱ་ཡུང་གྲོང་ཚོ་ནས་བཙུན་མ་བོ་ཙུ་དང༌། ༢༽ གསེར་ཆུ་སྟེང་གྲོང་ཚོ་ནས་བཙུན་མ་དབྱངས་སྐྱིད། ༣༽ རྒྱ་ཡུང་གྲོང་ཚོ་ནས་བཙུན་མ་འཕྲིན་ལས། ༤༽ གསེར་ཆུ་སྟེང་གྲོང་ཚོ་ནས་བཙུན་མ་བདེ་སྐྱིད། ༥༽ ༼བྱང་ཁ༽གྲོང་ཚོ་ནས་བཙུན་མ་བཀྲ་དགའ། ༦༽ རྒྱ་ཡུང་གྲོང་ཚོ་ནས་བཙུན་མ་བསོད་ནམས་གཡང་མཚོ། ༧༽ ལ་འབོང་གྲོང་ཚོ་ནས་བཙུན་མ་ཉི་དགའ། ༨༽ ལ་འབོང་གྲོང་ཚོ་ནས་བཙུན་མ་བྱམས་པ་ལྷ་མོ། ༩༽ ༼ངེས་ལམ་༽གྲོང་ཚོ་ནས་བཙུན་མ་རྟ་མགྲིན་ཚེ་སྐྱིད། ༡༠༽ རྫོང་གྲོང་ཚོ་ནས་བཙུན་མ་ལྷ་མོ་ཆོས་སྐྱིད་བཅས་བཙུན་མ་བཅུ་ཡིས་མ་གྲོས་བསམ་པ་གཅིག་མཐུན་གྱིས་དཀར་མཛེས་རྫོང་ཐོག་ཏུ་རྒྱ་གཞུང་ལ་ཞི་བའི་ངོ་རྒོལ་ཤུགས་ཆེར་བྱས་པར་བརྟེན། དྲག་ཆས་ཉེན་རྟོག་པ་དང༌། དམག་མིས་ཉེས་རྡུང་ཚད་མེད་གཏོང་བཞིན་འཛིན་བཟུང་གིས་བཙོན་འཇུག་བྱས་པ་ནས། བཙུན་མ་ ༦ ལ་དུས་བཀག་བཙོན་འཇུག་གི་ཁྲིམས་ཆད་དང༌། བཞི་ད་ལྟའི་བར་དུ་བཙོན་འོག་ཏུ་གནས་མུས་ཡིན་ཡང་ཁྲིམས་ཆད་བཏང་ཟིན་མིན་མ་ངེས་པ། གཅིག་གློད་གྲོལ་ཐོབ་ཡོད་འདུག་པ་དང༌། མང་ཆེ་ཤོས་རྒྱ་ནག་ཁྲིན་ཏུའུ་ནས་སྤྱི་སྐྱོད་རླངས་འཁོར་ནང་རྒྱ་སྒོར་ ༢༠ ཙམ་གྱི་སར་བཙོན་ཁང་དུ་བཀག་ཉར་བྱེད་མུས་ཡིན་འདུག ༡༽ བཙུན་མ་བོ་ཙུ་༼བོ་གཟུ༽ནི། དཀར་མཛེས་གསེར་ཆུ་ཤང༌། རྒྱ་ཡུང་གྲོང་ཤར་ཕྱོགས་ཚང་གི་ཕ་ཚེ་རིང་བསམ་འགྲུབ་དང༌། མ་བསོད་ཕྲུག་གཉིས་སུ་ཕྱི་ལོ་ ༡༩༧༦ ལོར་སྐྱེས་ཤིང་ད་སྐབས་རང་ལོ་ ༣༣ ཡིན་འདུག་པ་དང༌། གོང་གསལ་བཞིན་ཁོ་མོ་འཛིན་བཟུང་བྱས་རྗེས་དུས་བཀག་བཙོན་འཇུག་ལོ་ ༢ དང་ཟླ་ ༣ གྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་གཡས་གཡོན་གྱི་བཙོན་ཁང་ཞིག་ཏུ་བཀག་ཉར་བྱེད་མུས་ཡིན་འདུག ༢༽ བཙུན་མ་དབྱངས་སྐྱིད་ནི། དཀར་མཛེས་གསེར་ཆུ་སྟེང་ཤང༌། གསེར་ཆུ་གྲོང་ནས་ཕ་ཚེ་འདས་ཐར་ཚེ་རིང་དང༌། མ་ཚེ་འདས་བསྟན་ཆོས་སྐྱིད་གཉིས་སུ་ཕྱི་ལོ་ ༡༩༨༠ ལོར་སྐྱེས་ཤིང་ད་སྐབས་རང་ལོ་ ༢༩ ཡིན་པ་དང༌། གོང་གསལ་བཞིན་འཛིན་བཟུང་བྱས་རྗེས་ ༢༠༠༩ ཟླ་ ༡ ཚེས་ ༢ ཉིན་དུས་བཀག་བཙོན་འཇུག་ལོ་ ༡ དང་ཟླ་བ་ ༩ ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་གཡས་གཡོན་གྱི་བཙོན་ཁང་ཞིག་ཏུ་བཀག་ཉར་བྱས་ཡོད་འདུག ༣༽ བཙུན་མ་འཕྲིན་ལས་ནི། དཀར་མཛེས་གསེར་ཆུ་ཤང༌། རྒྱ་ཡུང་གྲོང་ཚོ་ནས་ཕ་ཆོས་འཕེལ་དང༌། མ་ཚེ་འདས་མཁའ་དགའ་གཉིས་སུ་ཕྱི་ལོ་ ༡༩༧༦ ལོར་སྐྱེས་ཤིང་ད་སྐབས་རང་ལོ་ ༣༣ ཡིན་འདུགཔ་དང༌། གོང་གསལ་བཞིན་ཁོ་མོ་འཛིན་བཟུང་བྱས་རྗེས་དུས་བཀག་བཙོན་འཇུག་ལོ་ ༢ དང་ཟླ་ ༧ གྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་གཡས་གཡོན་གྱི་བཙོན་ཁང་ཞིག་ནང་བཀག་ཉར་བྱེད་མུས་ཡིན་འདུག། ༤༽ བཙུན་མ་བདེ་སྐྱིད་ནི། དཀར་མཛེས་གསེར་ཆུ་སྟེང་ཤང༌། གསེར་ཆུ་སྟེང་གྲོང་ཚོ་ནས་ཕ་བློ་དར་རྒྱས་དང༌། མ་ཚེ་རིང་ཆོས་སྐྱིད་གཉིས་སུ་སྐྱེས་ཤིང༌། གོང་གསལ་བཞིན་འཛིན་བཟུང་བྱས་རྗེས་དུས་བཀག་བཙོན་འཇུག་ལོ་ ༢ ནས་ ༣ བར་གྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་གཡས་གཡོན་ཞིག་ཏུ་བཀག་ཉར་བྱས་ཡོད་འདུག་ནའང་ཞིབ་ཕྲའི་ལོ་དུས་སོགས་གསལ་པོར་མ་བྱུང༌། ༥༽ བཙུན་མ་བཀྲ་དགའ་ནི། དཀར་མཛེས་ཀཿབྲག་ཤང༌། ༼བྱང་ཁ་༽གྲོང་ཚོ་ནས་ཕ་༼ཀོ་སྒྲུབ་༽དང༌། མ་བྱང་ཆུབ་སྒྲོལ་དཀར་གཉིས་སུ་ཕྱི་ལོ་ ༡༩༧༩ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༣༠ ཙམ་ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་པ་ནས་ད་བར་བཙོན་དུ་བཀག་ཉར་བྱས་འདུག་པ་དང༌། ཉེ་ཆར་དཀར་མཛེས་རྫོང་གི་བཙོན་ཁང་ཞིག་ནང་བཀག་ཉར་བྱས་ཡོད་པ་ཤེས་རྟོགས་བྱུང་བ་ཙམ་ལས། ཁྲིམས་ཐག་བཅད་ཡོད་མེད་སོགས་ཞིབ་ཕྲའི་གནས་ཚུལ་གསལ་པོར་མ་བྱུང༌། ༦༽ བཙུན་མ་བསོད་ནམས་དབྱངས་མཚོ་ནི། དཀར་མཛེས་གསེར་ཆུ་ཤང༌། རྒྱ་ཡུང་གྲོང་ཚོ་ནས་ཕ་བདེ་ཆེན་དང༌། མ་བདེ་ཆེན་དབྱངས་མཚོ་གཉིས་སུ་ཕྱི་ལོ་ ༡༩༧༨ ལོར་སྐྱེས་ཤིང་ད་སྐབས་རང་ལོ་ ༣༡ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ཏེ་ཟླ་བ་བདུན་བརྒྱད་ཙམ་གྱི་རིང་བཙོན་ཁང་གང་སར་བཀག་ཉར་བྱས་རྗེས་སུ་དུས་བཀག་བཙོན་འཇུག་ལོ་ ༡ དང་ཟླ་ ༧ གྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་ནས་སྤྱི་སྐྱོད་རླངས་འཁོར་ནང་རྒྱ་སྒོར་ ༢༠ ཙམ་གྱི་སར་ཡོད་པའི་བཙོན་ཁང་ཞིག་ནང་བཀག་ཉར་བྱས་ཡོད་འདུག། ༧༽ བཙུན་མ་ཉི་དགའ་ནི། དཀར་མཛེས་ཀཿབྲག་ཤང༌། ལ་འབོང་གྲོང་ནས་ཕ་སྐུ་སྐུ་དང༌། མ་པད་ཕྲུག་གཉིས་སུ་ཕྱི་ལོ་ ༡༩༨༡ ལོར་སྐྱེས་ཤིང་ད་སྐབས་རང་ལོ་ ༢༨ ཡིན་པ་དང༌། གོང་གསལ་བཞིན་འཛིན་བཟུང་བྱས་ཏེ་ཟླ་བ་བདུན་བརྒྱད་ཙམ་གྱི་རིང་བཙོན་དུ་བཀག་ཉར་བྱས་རྗེས་ལོ་ ༢ ཡས་མས་ཀྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་གཡས་གཡོན་གྱི་བཙོན་ཁང་ཞིག་ནང་བཀག་ཉར་བྱེད་མུས་ཡིན་འདུག། ༨༽ བཙུན་མ་བྱམས་པ་ལྷ་མོ་ནི། དཀར་མཛེས་ཀཿབྲག་ཤང༌། ལ་འབོང་གྲོང་ཚོ་ནས་ཕ་ཚེ་འདས་དོན་ལུ་དང༌། མ་ཚེ་རིང་ལྷ་མོ་གཉིས་སུ་ཕྱི་ལོ་ ༡༩༧༢ ལོར་སྐྱེས་ཤིང་ད་སྐབས་རང་ལོ་ ༣༧ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ནས་ད་བར་བཙོན་འོག་ཏུ་གནས་མུས་ཡིན་འདུག་པ་དང༌། ཉེ་སྔོན་ཕྱི་ལོ་ ༢༠༠༩ ཟླ་ ༣ ཡས་མས་ཤིག་ལ་དཀར་མཛེས་རྫོང་གི་བཙོན་ཁང་ཞིག་ནང་བཀག་ཉར་བྱས་ཡོད་པ་ཤེས་རྟོགས་བྱུང་བ་ཙམ་ལས་ཞིབ་ཕྲའི་ཁྲིམས་ཐག་བཅད་ཡོད་མེད་སོགས་ཀྱི་གནས་ཚུལ་ཤེས་རྟོགས་མ་བྱུང༌། ༩༽ བཙུན་མ་རྟ་མགྲིན་ཚེ་སྐྱིད་ནི། དཀར་མཛེས་གསེར་ཆུ་ཤང༌། ༼ངེས་ལམ་༽གྲོང་ཚོ་ནས་ཕ་ཚུལ་ཁྲིམས་རྒྱ་མཚོ་དང༌། མ་མཁའ་ལུ་གཉིས་སུ་ཕྱི་ལོ་ ༡༩༧༢ ལོར་སྐྱེས་ཤིང་ད་སྐབས་རང་ལོ་ ༣༧ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་རྗེས་སུ་དུས་བཀག་བཙོན་འཇུག་ལོ ༡ ལྷག་གིས་ཁྲིམས་ཐག་བཅད་དེ་ཉེ་ཆར་ཕྱི་ལོ་ ༢༠༠༩ ཟླ་ ༧ ཚེས་ ༢༧ ཉིན་བཙོན་ནས་གློད་གྲོལ་ཐོབ་འདུག ༡༠༽ བཙུན་མ་ལྷ་མོ་ཆོས་སྐྱིད་ནི། དཀར་མཛེས་གསེར་ཆུ་སྟེང་ཤང༌། རྫོང་གྲོང་ཚོ་ནས་ཕ་ཚེ་འདས་རིན་ཆེན་རྒྱ་མཚོ་དང༌། མ་ཚེ་འདས་དཔལ་དགའ་གཉིས་སུ་ཕྱི་ལོ་ ༡༩༦༤ ལོར་སྐྱེས་ཤིང་ད་སྐབས་རང་ལོ་ ༤༥ ཡིན་པ་དང༌། གོང་གསལ་བཞིན་འཛིན་བཟུང་བྱས་ནས་ད་བར་བཙོན་འོག་ཏུ་གནས་མུས་ཡིན་པ་མ་ཚད་ཉེ་ཆར་ ༢༠༠༩ ཕྱི་ཟླ་ ༦ པའི་ནང་དཀར་མཛེས་རྫོང་གི་བཙོན་ཁང་ཞིག་ནང་བཀག་ཉར་བྱས་ཡོད་འདུག་ལ། ཁོ་མོ་བཙོན་ཁང་དུ་བསྡད་རིང་ཉེས་རྡུང་སོགས་ཀྱིས་རྐྱེན་པས་གཟུགས་པོ་ནད་གཅོང་ཅན་དུ་ཆགས་ཡོད་པ་སོགས་ཤེས་རྟོགས་བྱུང་བ་ཙམ་ལས་ཁྲིམས་ཐག་བཅད་ཡོད་མེད་སོགས་ཞིབ་ཕྲའི་གནས་ཚུལ་གསལ་པོར་མ་བྱུང༌།